สั่งให้ออกจากราชการ ดาบตำรวจท่องเที่ยว ตระเวนเก็บส่วยสถานบันเทิง
พลตำรวจเอก วิสนุ ปราสาททองโอสถ จเรตำรวจแห่งชาติ กล่าวถึงกรณีชุดเฉพาะกิจกรมการปกครองและเจ้าหน้าที่ตำรวจ สถานีจำรวจภูธรบางใหญ่ ร่วมกันจับกุมดาบตำรวจภูวเมศร์ หิรัญวงศ์วราดล ผู้บังคับหมู่ สังกัดตำรวจท่องเที่ยว และนายมานัส สุขสอง ได้ที่บริเวณลานจอดรถ หน้าห้างสรรพสินค้าแห่งหนึ่งในจังหวัดนนทบุรี ขณะที่ทั้งคู่ตระเวนเก็บส่วยสถานบันเทิงโดยดาบตำรวจ ภูวเมศร์ ได้ใช้รถยนต์สายตรวจตำรวจท่องเที่ยว เป็นยานพาหนะว่า ขณะนี้ พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ ได้รับทราบเรื่องแล้ว สั่งการให้ดำเนินการโดยเร่งด่วน เพราะว่าเป็นการกระทำความผิดอย่างชัดเจน สร้างความเสื่อมเสียต่อภาพลักษณ์ของสำนักงานตำรวจแห่งชาติเป็นอย่างมาก  จะต้องถูกดำเนินการทั้งอาญาและวินัยอย่างเด็ดขาดและรวดเร็ว จึงได้สั่งการไปยัง พลตำรวจโท สุคุณ พรหมมายน ผู้บัญชาการตำรวจท่องเที่ยว ให้รีบดำเนินการทางวินัยทันที โดยให้ออกคำสั่งแต่งตั้งคณะกรรมการสอบสวนวินัยร้ายแรง โดยไม่ต้องรอตรวจสอบข้อเท็จจริงและให้มีคำสั่งให้ดาบตำรวจ ภูวเมศร์ ออกจากราชการไว้ก่อนโดยเร็วที่สุด สำหรับในส่วนของการดำเนินคดีอาญานั้น ได้กำชับให้ผู้บังคับการตำรวจภูธรจังหวัดนนทบุรี ลงไปกำกับดูแลการสอบสวน ให้ดำเนินคดีนี้อย่างรัดกุม รวดเร็วและเป็นธรรม เพื่อให้สังคมเห็นว่าสำนักงานตำรวจแห่งชาติ จะไม่ปกป้องตำรวจที่กระทำผิด นอกจากนี้ กำชับให้ดำเนินการทางวินัยกับผู้บังคับบัญชา ของดาบตำรวจ ภูวเมศร์ ที่บกพร่องในการปกครองดูแลผู้ใต้บังคับบัญชาและต้องมีการตรวจสอบการนำรถยนต์สายตรวจตำรวจท่องเที่ยว ซึ่งเป็นรถยนต์ของราชการมาใช้ในการกระทำผิด ซึ่งหากพบว่า เป็นความบกพร่องของผู้ใด ก็ให้ดำเนินการทางวินัยในเรื่องดังกล่าวด้วยเช่นกัน  ทั้งนี้ พลตำรวจเอก วิสนุ ยืนยัน หากพบว่ามีตำรวจนายใดกระทำผิดในลักษณะนี้อีก จะต้องถูกดำเนินการทั้งทางวินัยและอาญาอย่างเด็ดขาดทุกราย